Miljøminister Lea Wermelin (S) lægger nu op til, at de danske jægere må bruge natsigter i jagten på den invasive mårhund. Det skriver DR P4 Midt & Vest . Natsigtet er i dag tilladt i flere nabolande, men ulovligt i Danmark, blandt andet på grund af frygten for terror. Nu vil miljøministeren give jægerne dispensation til at bruge natsigter for at effektivisere bekæmpelsen af mårhunden. - Jeg har afventet vildtforvaltningsrådets anbefaling, og nu har jeg fået grønt lys fra rådet. Det vil jeg gå videre med, siger ministeren til DR P4 Midt & Vest. Kæmpe problem for dansk natur Lea Wermelin vil ikke sætte dato på, hvornår danske jægere lovligt kan påmontere et natsigte på jagtriflen. - Jeg deler jægernes utålmodighed, men jeg arbejder så hurtigt som overhovedet muligt, siger hun. Mårhunden er et kæmpe problem i den danske natur. Den har ingen naturlige fjender og æder alt fra insekter og fugle til små pattedyr. Også fredede dyr. Det invasive rovdyr er især aktivt om natten. I 2018 blev det gjort lovligt at skyde efter mårhunde i mørke - men altså uden natsigte. Det er en svær disciplin. TV Midtvest har tidligere fortalt, at blandt andet Ulfborg Bys Skytteforening arrangerer øveaftener, hvor man kan lære at skyde den invasive mårhund i mørke. Kan få reguleret mange flere Når de frivillige mårhundejægere nu snart får mulighed for at bruge natsigte, vil det betyde en del for bekæmpelsen af mårhunden, vurderer jæger Klaus Knudsen. - Vi kan få reguleret mange flere, og så kan vi lave meget bedre skud. Vi kommer ikke til at lave så mange anskydninger, fordi vi sidder stille og roligt og har god tid til det. Mårhunden ved ikke, vi er der, og så kan vi få lavet et ordentligt skud, siger han til DR P4 Midt & Vest . Sidste år blev der skudt over 3.000 mårhunde i Danmark, men bestanden forventes at vokse til over 30.000 dyr i løbet af få år, hvis bekæmpelsen ikke bliver mere effektiv. Mårhunden er et stort problem i det midt- og vestjyske. Derfor sendte otte kommuner tilbage i december måned et åbent brev til miljøministeren, der opfordrede til, at mårhunden bliver bemæmpet langt mere effektivt. De otte kommuner, der sendte brevet, er Holstebro, Skive, Lemvig, Struer, Ringkøbing-Skjern, Viborg, Ikast-Brande og Herning Kommuner.

Referat:
Miljøministeren vil tillade natsigte i jagten på mårhunden, der især er aktiv om natten.